На основу чл. 6. и 7. Правилника о условима и начину доделе буџетских средстава за финансирање потреба и интереса младих на територији АП Војводине („Службени лист АПВ“, број 3/17, 18/18 и 36/18) и чл. 24. и 25. Покрајинске скупштинске одлуке о буџету АП Војводине за 2022. годину („Службени лист АПВ“, број 54/21), Покрајински секретаријат за спорт и омладину (у даљем тексту: Секретаријат) расписује

**ЈАВНИ КОНКУРС**

**ЗА ФИНАНСИРАЊЕ ПРОЈЕКАТА ПОДРШКЕ ОСНИВАЊА**

**И ОСНАЖИВАЊА РАДА КАНЦЕЛАРИЈА ЗА МЛАДЕ**

**УСЛОВИ У ПОГЛЕДУ ПОДНОСИОЦА И ПРЕДМЕТА КОНКУРСА**

Подносиоци предлога пројеката по овом Конкурсу могу бити искључиво **јединице локалне самоуправе са територије Аутономне покрајине Војводине**.

Пројекти који се финансирају по основу овог конкурса представљају пројекте за финансирања функционисања канцеларија младих и за младе, кроз набавку опреме потребне за рад канцеларија и за реализацију њихових програмских активности, као и за хонорар лица ангажованог за рад у канцеларији.

У складу са Правилником, захтев за доделу средстава треба посебно да садржи:

* јасно написан предлог пројекта;
* јасну везу између циљева, задатака и активности;
* реалан и достижан циљ пројекта;
* актуелност теме за дату заједницу и допринос за јединицу локалне самоуправе;
* реалан предлог потребних средстава за реализацију активности;

 Уколико се пројекат реализује у партнерству с неком организацијом, неопходно је доставити доказ о сарадњи с том организацијом (протокол, споразум и слично).

 Укупан износ средстава који се расподељује по овом конкурсу износи **4.000.000,00 (четири милиона) динара**.

**ТРАЈАЊЕ КОНКУРСА И ПОДНОШЕЊЕ ПРЕДЛОГА ПРОЈЕКАТА**

**Јавни конкурс је отворен од дана објављивања у дневном листу „Дневник“ и траје до 1. марта 2022. године**.

Након истека рока трајања овог Конкурса, стручна Комисија ће вредновати поднете предлоге пројеката, те доставити покрајинском секретару предлог за финансирање. Након доношења одлуке на интернет страници Секретаријата ће се објавити списак подносилаца чији су предлози пројекта одобрени. Објављивањем ове листе, сматраће се да су подносиоци предлога пројеката који нису на листи, одбијени са захтевом за финансирање, те да су на овај начин о томе обавештени.

Пријаве на конкурс испуњавају се искључиво на одговарајућем обрасцу који је објављен на интернет сајту Секретаријата: [www.sio.vojvodina.gov.rs](http://www.sio.vojvodina.gov.rs) и достављају се заједно са ЦД-ом (који треба да садржи скениране све документе у ПДФ формату који се достављају уз захтев) у затвореној коверти са назнаком “**Пријава за Јавни конкурс за финансирање пројеката подршке оснивања и оснаживања рада канцеларија за младе**“, поштом на адресу: Покрајински секретаријат за спорт и омладину, Булевар Михајла Пупина 16, 21000 Нови Сад, или непосредно на писарници покрајинских органа.

Неблаговремене и непотпуне пријаве, неће се разматрати.